Generalforsamling AJF 2016

Onsdag 21/9

Sædvanen tro afholdtes generalforsamlingen i Alslev forsamlingshus. 18 fremmødte.

Formand Kjeld Andersen startede med at byde velkommen, og gik straks til valg af dirigent og referent.

Dirigent blev Bjarne Bayer og referent Kaja Bondesen.

Derefter formandens beretning, som startede med at mindes vores nyligt afdøde medlem, Leif Bondesen.

Derefter fortaltes om årets seks bestyrelsesmøder. På det første af møderne blev bestyrelsen konstitueret med:

Kjeld Andersen som formand

Ivan Hansen kasserer

Næstformand Stig Bayer

Sekretær Sune Vibild

Best. medlem Kenneth Graversen

Og Nicklas Lund som suppleant.

Der havde været afholdt 4 Møllejagter med pæn tilslutning og skånsom afskydning. Der var i alt nedlagt: 2 harer, 1 sneppe og 2 krikænder.

I sommeren 2016 var der udsat 25 fasaner i Møllen.

Formanden havde været til formandsmøde i Horne. Og sammen med Bjarne Bayer, havde formanden været til kredsmøde i Jels.

Vildtaften i Dinesen skovpark havde måttet aflyses grundet manglende tilslutning.

Derudover Bukkekaffe i Dinesen skovpark med fint fremmøde.

Familietur ved Alslev fiskesø med 30 deltagere, hvor vi efterfølgende spiste i Jens’ Paradis.

Hyggeaften i Alslev skyttehus med skydning og efterfølgende foredrag af HO Villadsen om jagten i Alslev og omegn.

Flugtskydning i Jens’ Paradis, Hvor Stiig Bayer blev klubmester.

Formandens beretning blev afsluttet med en stor tak til foreningens sponsorer:

Richard og Jutlanda. Silver Outdoor v/Lisbeth Weber. Jens Nielsen. Hilmer Nissen. Nørrevold Auto og Dagli Brugsen I Alslev.

Da formandens beretning var godkendt, fremlagde kassereren foreningens regnskab.

Årets regnskab havde givet et lille overskud til kassen og det blev godkendt af generalforsamlingen.

Under kontingent blev drøftet en ny medlemstype: Støttemedlem. Generalforsamlingen blev enige om 170,- i årligt kontingent for den type medlem, hvis det blev aktuelt.

Alle andre kontingenter fortsætter uændret.

Så var der valg til bestyrelsen: Ivan og Kjeld blev begge genvalgt, og som suppleant blev også Nicklas genvalgt.

Valg af revisor: Carl Carlsen blev genvalgt.

Så var der indkomne forslag, hvor bestyrelsen havde foreslået flytning af generalforsamlingen til Februar måned, da det nuværende tidspunkt i September, falder lige midt i den travleste tid i kassererens kassebeholdning.

Forslaget enstemmigt vedtaget, men da vedtægtsændringer skal igennem en ekstraordinær generalforsamling, blev denne afholdt umiddelbart efter generalforsamlingen. Her blev forslaget vedtaget, og generalforsamlinger ligger fremover i februar måned. Første gang februar 2017.

Der skulle også uddeles pokaler:

Verner Bondesen fik pokalen som årets jagtkammerat. Og Jørn Lund fik kragepokalen.

Under eventuelt blev der efterlyst forslag til aktiviteter. Der blev foreslået en tur til det nye Jagtens Hus.

Formanden sluttede med en tak til bestyrelsen for samarbejdet og en tak for god ro og orden til generalforsamlingen.

Da generalforsamlingen var slut, blev der budt på kaffe og smørrebrød.